CELEX: 32018D0499
Language: ro
Date: 2018-03-20 00:00:00
Title: Decizia de punere în aplicare (UE) 2018/499 a Comisiei din 20 martie 2018 de înființare a unui Consorțiu pentru o infrastructură europeană de cercetare pentru infrastructura europeană de platforme deschise de screening în domeniul biochimiei (EU-OPENSCREEN ERIC) [notificată cu numărul C(2018) 1482] (Text cu relevanță pentru SEE. )

26.3.2018   
            
            
               RO
            
            
               Jurnalul Oficial al Uniunii Europene
            
            
               L 82/8
            
         DECIZIA DE PUNERE ÎN APLICARE (UE) 2018/499 A COMISIEI
   din 20 martie 2018
   de înființare a unui Consorțiu pentru o infrastructură europeană de cercetare pentru infrastructura europeană de platforme deschise de screening în domeniul biochimiei (EU-OPENSCREEN ERIC)
   
      
         [notificată cu numărul C(2018) 1482]
      
   
   (Numai textele în limbile cehă, engleză, finlandeză, germană, letonă, polonă, spaniolă și suedeză sunt autentice)
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 723/2009 al Consiliului din 25 iunie 2009 privind cadrul juridic comunitar aplicabil unui consorțiu pentru o infrastructură europeană de cercetare (ERIC) (1), în special articolul 6 alineatul (1) litera (a),
   întrucât:
   
               (1)
            
            
               Republica Cehă, Finlanda, Germania, Letonia, Norvegia, Polonia și Spania au solicitat Comisiei să instituie un Consorțiu pentru o infrastructură europeană de cercetare pentru infrastructura europeană de platforme deschise de screening în domeniul biochimiei (EU-OPENSCREEN ERIC). Aceste state au convenit ca Germania să fie statul membru gazdă al EU-OPENSCREEN ERIC.
            
         
               (2)
            
            
               Regulamentul (CE) nr. 723/2009 a fost încorporat în Acordul privind Spațiul Economic European (SEE) prin Decizia nr. 72/2015 a Comitetului mixt al SEE (2).
            
         
               (3)
            
            
               În conformitate cu articolul 5 alineatul (2) din Regulamentul (CE) nr. 723/2009, Comisia a evaluat cererea și a concluzionat că aceasta îndeplinește cerințele prevăzute în regulamentul respectiv.
            
         
               (4)
            
            
               Măsurile prevăzute în prezenta decizie sunt conforme cu avizul comitetului instituit prin articolul 20 din Regulamentul (CE) nr. 723/2009,
            
         ADOPTĂ PREZENTA DECIZIE:
   Articolul 1
   (1)   Se înființează un Consorțiu pentru o infrastructură europeană de cercetare pentru infrastructura europeană de platforme deschise de screening în domeniul biochimiei, cu denumirea de „EU-OPENSCREEN ERIC”.
   (2)   Elementele esențiale ale statutului EU-OPENSCREEN ERIC sunt prezentate în anexă.
   Articolul 2
   Prezenta decizie se adresează Republicii Cehe, Republicii Federale Germania, Regatului Spaniei, Republicii Letonia, Republicii Polone, Republicii Finlanda și Regatului Norvegiei.
   
      Adoptată la Bruxelles, 20 martie 2018.
      
         
            Pentru Comisie
         
         Carlos MOEDAS
         
            Membru al Comisiei
         
      
   
   
      (1)  JO L 206, 8.8.2009, p. 1.
   
      (2)  Decizia nr. 72/2015 a Comitetului mixt al SEE din 20 martie 2015 de modificare a Protocolului 31 la Acordul privind SEE, privind cooperarea în domenii specifice în afara celor patru libertăți (JO L 129, 19.5.2016, p. 85).
   
      ANEXĂ
      
         ELEMENTELE ESENȚIALE ALE STATUTULUI EU-OPENSCREEN ERIC
      
      
         La articolele și alineatele următoare sunt prevăzute elementele esențiale din statutul EU-OPENSCREEN ERIC, în conformitate cu articolul 6 alineatul (3) din Regulamentul (CE) nr. 723/2009
      
      1.   Sarcini și activități
      
      (articolul 3 din statutul EU-OPENSCREEN ERIC)
      
                  1.
               
               
                  EU-OPENSCREEN ERIC stabilește, exploatează și dezvoltă o infrastructură de cercetare europeană distribuită care constă atât în platforme de screening, cât și în instalații destinate activităților în domeniul chimiei și al biologiei, menite să faciliteze accesul cercetătorilor la resurse, instrumente și instalații și să sprijine cercetarea de înaltă calitate asupra mecanismelor moleculare ale proceselor biologice.
               
            
                  2.
               
               
                  EU-OPENSCREEN ERIC exploatează infrastructura fără scop lucrativ. EU-OPENSCREEN ERIC poate desfășura activități economice limitate, cu condiția ca acestea să fie strâns legate de sarcina sa principală și să nu pună în pericol realizarea acesteia.
               
            
                  3.
               
               
                  Pentru a-și îndeplini sarcinile, EU-OPENSCREEN ERIC întreprinde și coordonează activități, printre care se numără următoarele:
                  
                              (a)
                           
                           
                              dezvoltarea, crearea și întreținerea unei biblioteci europene de compuși în domeniul biochimiei;
                           
                        
                              (b)
                           
                           
                              dezvoltarea, crearea și întreținerea unei baze de date centrale cu rezultatele screening-urilor;
                           
                        
                              (c)
                           
                           
                              crearea și întreținerea unui oficiu central pentru coordonarea activităților;
                           
                        
                              (d)
                           
                           
                              organizarea și coordonarea unor servicii de infrastructură de înaltă calitate, bazate pe proceduri armonizate și standarde de calitate;
                           
                        
                              (e)
                           
                           
                              asigurarea, pentru cercetători, a unui acces efectiv la resursele și la serviciile EU-OPENSCREEN ERIC și ale instituțiilor sale partenere, în conformitate cu normele definite în prezentul statut;
                           
                        
                              (f)
                           
                           
                              stabilirea de colaborări cu alte infrastructuri de cercetare europene și internaționale pentru a răspunde nevoilor comunității de cercetare legate de chestiuni de cercetare interdisciplinare;
                           
                        
                              (g)
                           
                           
                              diseminarea instrumentelor și a datelor pentru uzul publicului;
                           
                        
                              (h)
                           
                           
                              realizarea de schimburi cu industria de profil, fără a aduce atingere articolului 3 alineatul (2) din Regulamentul (CE) nr. 723/2009.
                           
                        
            2.   Sediul statutar al EU-OPENSCREEN ERIC
      
      [articolul 1 alineatul (2) din statutul EU-OPENSCREEN ERIC]
      Sediul statutar al EU-OPENSCREEN ERIC se află la Berlin, în Germania.
      3.   Denumire
      
      [articolul 1 alineatul (1) din statutul EU-OPENSCREEN ERIC]
      Se înființează infrastructura europeană de platforme deschise de screening în domeniul biochimiei, „EU-OPENSCREEN” (European Infrastructure of Open Screening Platforms for Chemical Biology). EU-OPENSCREEN are forma juridică a unui Consorțiu pentru o infrastructură europeană de cercetare (ERIC), denumit în continuare „EU-OPENSCREEN ERIC”.
      4.   Durată
      
      [articolul 28 alineatul (1) din statutul EU-OPENSCREEN ERIC]
      EU-OPENSCREEN ERIC se înființează pentru o perioadă de timp nedefinită.
      5.   Lichidare
      
      [articolul 28 alineatele (2)-(5) din statutul EU-OPENSCREEN ERIC]
      
                  1.
               
               
                  Lichidarea EU-OPENSCREEN ERIC are loc ca urmare a unei decizii a adunării membrilor, în conformitate cu articolul 14 alineatul (6), sau în cazul scăderii numărului de membri sub pragul minim stabilit la articolul 9 din Regulamentul (CE) nr. 723/2009.
               
            
                  2.
               
               
                  Fără întârzieri nejustificate și, în orice caz, în termen de zece zile de la adoptarea deciziei de lichidare a EU-OPENSCREEN ERIC, EU-OPENSCREEN ERIC informează Comisia Europeană cu privire la această decizie.
               
            
                  3.
               
               
                  Activele rămase după plata datoriilor EU-OPENSCREEN ERIC se împart, în momentul lichidării, între membri și observatori, proporțional cu contribuțiile anuale cumulate ale fiecăruia la EU-OPENSCREEN ERIC.
               
            
                  4.
               
               
                  EU-OPENSCREEN ERIC își încetează existența la data publicării de către Comisia Europeană a anunțului corespunzător în Jurnalul Oficial al Uniunii Europene.
               
            6.   Răspundere
      
      (articolul 20 din statutul EU-OPENSCREEN ERIC)
      
                  1.
               
               
                  Răspunderea membrilor și a observatorilor pentru datoriile EU-OPENSCREEN ERIC este limitată la contribuțiile respective ale acestora.
               
            
                  2.
               
               
                  EU-OPENSCREEN ERIC se asigură în mod adecvat și proporțional pentru acoperirea riscurilor specifice creării și funcționării EU-OPENSCREEN ERIC.
               
            7.   Politica privind accesul
      
      (articolul 22 din statutul EU-OPENSCREEN ERIC)
      
                  1.
               
               
                  EU-OPENSCREEN ERIC acordă utilizatorilor acces la serviciile și resursele sale în conformitate cu politica stabilită în anexa 3 la statut.
               
            
                  2.
               
               
                  Utilizatorii sunt împărțiți în mai multe categorii. Adunarea membrilor decide cu privire la diversele taxe și limite de acces aplicabile acestor categorii.
               
            8.   Politica privind evaluarea științifică
      
      (articolul 17 din statutul EU-OPENSCREEN ERIC)
      
                  1.
               
               
                  Comitetul de consiliere științifică și etică este format din oameni de știință independenți și recunoscuți la nivel internațional și/sau din experți care acționează în nume propriu.
               
            
                  2.
               
               
                  Comitetul de consiliere științifică și etică oferă consultanță cu privire la toate aspectele, inclusiv la problemele de etică ridicate de adunarea membrilor. Detaliile suplimentare se stabilesc în Regulamentul de procedură.
               
            
                  3.
               
               
                  Adunarea membrilor numește membrii Comitetului de consiliere științifică și etică pentru o perioadă de trei ani. Adunarea membrilor poate reînnoi numirea acestora o singură dată, pentru aceeași durată.
               
            9.   Politica privind diseminarea
      
      (articolul 24 din statutul EU-OPENSCREEN ERIC)
      Utilizatorii serviciilor și ai resurselor EU-OPENSCREEN ERIC își publică rezultatele activităților de cercetare în baza de date centrală a EU-OPENSCREEN ERIC, după o perioadă de grație de doi ani. La cerere, se poate acorda o prelungire a acestei perioade de până la trei ani în total. Cu toate acestea, drepturile și obligațiile existente trebuie respectate.
      10.   Drepturi de proprietate intelectuală
      
      (articolul 25 din statutul EU-OPENSCREEN ERIC)
      
                  1.
               
               
                  Termenul „proprietate intelectuală” se înțelege în conformitate cu articolului 2 din Convenția de instituire a Organizației Mondiale a Proprietății Intelectuale, semnată la 14 iulie 1967.
               
            
                  2.
               
               
                  EU-OPENSCREEN ERIC poate deține drepturi de proprietate intelectuală ori de câte ori contribuția EU-OPENSCREEN ERIC vizează procesul de inovare. În anexa 4 la statut și în Regulamentul de procedură sunt stabilite detalii suplimentare în legătură cu politica privind proprietatea intelectuală.
               
            
                  3.
               
               
                  Venitul generat de proprietatea intelectuală produsă de EU-OPENSCREEN ERIC este utilizat pentru operațiunile EU-OPENSCREEN ERIC până la un anumit plafon stabilit în Regulamentul de procedură. Modul de utilizare a venitului care depășește acest plafon face obiectul unei decizii a adunării membrilor.
               
            
                  4.
               
               
                  Nicio dispoziție din prezentul statut nu trebuie înțeleasă ca o încercare de a modifica sfera de cuprindere și aplicarea drepturilor de proprietate intelectuală și a acordurilor de partajare a beneficiilor, astfel cum sunt stabilite în conformitate cu actele cu putere de lege și normele administrative relevante ale membrilor și observatorilor și cu acordurile internaționale relevante la care aceștia sunt parte.
               
            11.   Politica privind ocuparea forței de muncă
      
      (articolul 26 din statutul EU-OPENSCREEN ERIC)
      
                  1.
               
               
                  În calitate de angajator, EU-OPENSCREEN ERIC garantează egalitatea de șanse. Pentru fiecare post vacant, EU-OPENSCREEN ERIC selecționează cel mai bun candidat. Politica EU-OPENSCREEN ERIC privind ocuparea forței de muncă este reglementată de legislația țării în care este angajat personalul.
               
            
                  2.
               
               
                  Procedurile de selecție a candidaților pentru posturile de personal în cadrul EU-OPENSCREEN ERIC sunt transparente, nediscriminatorii și respectă egalitatea de șanse. Condițiile de recrutare și de ocupare a forței de muncă nu sunt discriminatorii.
               
            12.   Politica privind achizițiile publice
      
      [articolul 27 alineatele (1) și (2) din statutul EU-OPENSCREEN ERIC]
      
                  1.
               
               
                  EU-OPENSCREEN ERIC tratează candidații și ofertanții din cadrul unei proceduri de achiziții publice în mod egal și nediscriminatoriu, indiferent dacă aceștia sunt sau nu stabiliți în Uniunea Europeană. Toate achizițiile publice trebuie să respecte principiile transparenței, nediscriminării și concurenței. Achizițiile publice în domeniul inovării pot constitui un criteriu. Detaliile suplimentare se stabilesc în Regulamentul de procedură.
               
            
                  2.
               
               
                  Achizițiile realizate de instituțiile partenere, astfel cum sunt definite la articolul 11 din statut, respectă necesitățile și cerințele tehnice ale EU-OPENSCREEN ERIC, precum și specificațiile emise de organismele relevante. Detaliile suplimentare se stabilesc în Regulamentul de procedură. Acordul încheiat între o instituție parteneră și EU-OPENSCREEN ERIC conține o dispoziție în acest sens.